Document ID: 32008R1221

KOMMISSIONENS FORORDNING (EF) nr. 1221/2008
af 5. december 2008
om ændring af forordning (EF) nr. 1580/2007 om gennemførelsesbestemmelser til Rådets forordning (EF) nr. 2200/96, (EF) nr. 2201/96 og (EF) nr. 1182/2007 vedrørende frugt og grøntsager for så vidt angår handelsnormer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 121, litra a), sammenholdt med artikel 4, og
ud fra følgende betragtninger:
(1)
Rådets forordning (EF) nr. 361/2008 (2) har med virkning fra 1. juli 2008 i forordning (EF) nr. 1234/2007 integreret bestemmelserne fra Rådets forordning (EF) nr. 1182/2007 (3), hvori der fastlægges særlige regler vedrørende frugt- og grøntsagssektoren, uden at sætte spørgsmålstegn ved de bagvedliggende politiske valg. I disse bestemmelser hedder det, at frugt og grøntsager, som er bestemt til at blive solgt friske til forbrugeren, kun kan markedsføres, hvis de er af sund og sædvanlig handelskvalitet, og hvis oprindelseslandet er angivet. Med henblik på harmonisering af gennemførelsen af denne bestemmelse bør disse karakteristika defineres for at fastlægge en generel handelsnorm for alle friske frugter og grøntsager.
(2)
Kommissionens forordning (EF) nr. 1580/2007 (4) indeholder aktuelt ingen særlige handelsnormer for individuelle produkter, der ikke aktuelt er indeholdt i en række eksisterende forordninger, der fortsat finder anvendelse i henhold til artikel 203a, stk. 7, i forordning (EF) nr. 1234/2007. Alle særlige handelsnormer, der er omfattet af artikel 113, stk. 1, litra b) og c), i forordning (EF) nr. 1234/2007, bør af klarhedshensyn samles i forordning (EF) nr. 1580/2007.
(3)
På baggrund af erfaringerne er det endvidere hensigtsmæssigt af forenklingshensyn at reducere listen over produkter, der er omfattet af særlige handelsnormer, så den kun omfatter de produkter, hvor det forekommer nødvendigt at vedtage en norm baseret på en vurdering af dens relevans navnlig under hensyntagen til de værdimæssigt mest solgte produkter i henhold til Comext-databasen om handelen inden for og uden for Fællesskabet.
(4)
For at undgå unødvendige handelshindringer, hvor særlige handelsnormer skal fastlægges for individuelle produkter, bør disse normer være i overensstemmelse med de normer, der er vedtaget af De Forenede Nationers Økonomiske Kommission for Europa (UN/ECE). Af samme grund bør andre produkter overvejes med henblik på at sikre overensstemmelse med den generelle handelsnorm, hvor indehaveren kan påvise, at de er i overensstemmelse med enhver sådan gældende standard.
(5)
Undtagelserne og fritagelserne fra disse normer bør også tilpasses tilsvarende. Henvisningen til minimumskrav til kvaliteten af produkter, som er bestemt til industriel forarbejdning, bør udgå, da disse krav vedrørte støtteordninger, der er afskaffet ved forordning (EF) nr. 1182/2007. Det bør dog tillades, at visse frugter og grøntsager på grund af deres biologiske udvikling eller mere eller mindre letfordærvelige karakter udviser en lettere forringet friskhedstilstand og fasthed, hvis de ikke tilhører klasse »Ekstra«. Visse produkter, som normalt ikke er intakte, når de sælges, bør fritages fra den generelle handelsnorm, som ellers ville kræve dette.
(6)
For at undgå svig og vildledning af forbrugerne bør de angivelser, som kræves i henhold til normerne, være tilgængelige for forbrugerne inden køb. Det gælder især fjernsalg, hvor erfaringen har påvist risiciene for svig og unddragelse af den forbrugerbeskyttelse, som normerne yder.
(7)
For at sikre, at kontrol kan gennemføres korrekt og effektivt, bør fakturaer og ledsagedokumenter for produkter ud over dem, der er beregnet til forbrugerne, indeholde visse grundlæggende oplysninger, der findes i handelsnormerne.
(8)
Bestemmelserne vedrørende blandinger af frugter og grøntsager bør forenkles, samtidig med at forbrugeren sikres tilstrækkelig beskyttelse. Anvendelsesområdet for bestemmelserne bør udvides til pakker af 5 kg eller mindre for at afspejle markedets tendens til at sælge større pakker end tidligere.
(9)
Bestemmelserne i kapitel II i forordning (EF) nr. 1580/2007 om kontrol af overensstemmelse med handelsnormerne bør forenkles uden at reducere deres anvendelsesområde med henblik på at sikre overensstemmelse på et passende niveau. De bør tage højde for artikel 113a, stk. 4, i forordning (EF) nr. 1234/2007, hvori det hedder, at medlemsstaterne selektivt og på grundlag af en risikoanalyse skal kontrollere, om produkterne er i overensstemmelse med handelsnormerne, og at kontrollen skal finde sted forud for transporten fra dyrkningsområderne i forbindelse med produkternes emballering eller ved deres indladning. For produkter fra tredjelande skal kontrollen finde sted inden overgangen til fri omsætning. Den rolle, som risikovurdering spiller i forbindelse med udvælgelse af produkter til kontrol, bør navnlig styrkes. Erfaring har vist, at definitionen af »erhvervsdrivende« bør udvides og gøres mere detaljeret med henblik på at sikre, at alle aktører i afsætningskæden er omfattet, og sikre retlig sikkerhed.
(10)
Følgende af Kommissionens forordninger bør derfor ophæves:
-
(EØF) nr. 1292/81 af 12. maj 1981 om fastsættelse af kvalitetsnormer for porrer, auberginer og courgetter (5)
-
(EØF) nr. 2213/83 af 28. juli 1983 om fastsættelse af kvalitetsnormer for spiseløg og cikoriesalat (6)
-
(EØF) nr. 1591/87 af 5. juni 1987 om fastsættelse af kvalitetsnormer for hovedkål, rosenkål, bladselleri, spinat og blommer (7);
-
(EØF) nr. 1677/88 af 15. juni 1988 om fastsættelse af kvalitetsnormer for agurker (8)
-
(EF) nr. 831/97 af 7. maj 1997 om fastsættelse af handelsnormer for avocadoer (9)
-
(EF) nr. 2288/97 af 18. november 1997 om kvalitetsnormer for hvidløg (10)
-
(EF) nr. 963/98 af 7. maj 1998 om handelsnormer for blomkål og artiskokker (11)
-
(EF) nr. 730/1999 af 7. april 1999 om handelsnormer for gulerødder (12)
-
(EF) nr. 1168/1999 af 3. juni 1999 om handelsnormer for blommer (13)
-
(EF) nr. 1455/1999 af 1. juli 1999 om handelsnormer for sød peber (14)
-
(EF) nr. 2377/1999 af 9. november 1999 om handelsnormer for asparges (15)
-
(EF) nr. 2561/1999 af 3. december 1999 om handelsnormer for ærter (16)
-
(EF) nr. 2789/1999 af 22. december 1999 om handelsnormer for spisedruer (17)
-
(EF) nr. 790/2000 af 14. april 2000 om handelsnormer for tomater (18)
-
(EF) nr. 851/2000 af 27. april 2000 om fastsættelse af handelsnormen for abrikoser (19)
-
(EF) nr. 175/2001 af 26. januar 2001 om handelsnormer for valnødder med skal (20)
-
(EF) nr. 912/2001 af 10. maj 2001 om handelsnormer for bønner (21)
-
(EF) nr. 1508/2001 af 24. juli 2001 om handelsnormer for spiseløg og om ændring af forordning (EØF) nr. 2213/83 (22);
-
(EF) nr. 1543/2001 af 27. juli 2001 om handelsnormer for hovedsalat, kruset endivie og bredbladet endivie (23);
-
(EF) nr. 1615/2001 af 7. august 2001 om handelsnormer for meloner og om ændring af forordning (EF) nr. 1093/97 (24);
-
(EF) nr. 1799/2001 af 12. september 2001 om handelsnormer for citrusfrugter (25)
-
(EF) nr. 2396/2001 af 7. december 2001 om handelsnormer for porrer (26)
-
(EF) nr. 843/2002 af 21. maj 2002 om handelsnormer for jordbær og om ændring af forordning (EØF) nr. 899/87 (27)
-
(EF) nr. 1284/2002 af 15. juli 2002 om handelsnormer for hasselnødder med skal (28)
-
(EF) nr. 1466/2003 af 19. august 2003 om handelsnormer for artiskokker og ændring af forordning (EF) nr. 963/98 (29)
-
(EF) nr. 1757/2003 af 3. oktober 2003 om handelsnormer for courgetter og om ændring af forordning (EØF) nr. 1292/81 (30)
-
(EF) nr. 85/2004 af 15. januar 2004 om handelsnormer for æbler (31)
-
(EF) nr. 86/2004 af 15. januar 2004 om fastsættelse af handelsnormer for pærer (32)
-
(EF) nr. 214/2004 af 6. februar 2004 om fastsættelse af handelsnormer for kirsebær (33)
-
(EF) nr. 1673/2004 af 24. september 2004 om handelsnormer for kiwier (34)
-
(EF) nr. 1861/2004 af 26. oktober 2004 om handelsnormer for ferskner og nektariner (35)
-
(EF) nr. 1862/2004 af 26. oktober 2004 om fastsættelse af handelsnormer for vandmeloner (36)
-
(EF) nr. 1863/2004 af 26. oktober 2004 om handelsnormer for champignoner (37)
-
(EF) nr. 634/2006 af 25. april 2006 om handelsnormer for hovedkål og om ændring af forordning (EØF) nr. 1591/87 (38).
(11)
For at give medlemsstaterne og de erhvervsdrivende mulighed for at forberede de ændringer, der indføres ved denne forordning, bør den gælde fra 1. juli 2009. Der bør fastlægges passende overgangsbestemmelser med henblik på at tillade anvendelsen af klæbemærker og overensstemmelsesattester, der var i overensstemmelse med de nu gældende bestemmelser i forordning (EF) nr. 1580/2007, indtil beholdningerne heraf er brugt op, og fortsættelsen af de tilladelser, der er givet til godkendte erhvervsdrivende.
(12)
Forordning (EF) nr. 1580/2007 bør derfor ændres i overensstemmelse hermed.
(13)
Forvaltningskomitéen for den Fælles Markedsordning for Landbrugsprodukter har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
Ændring af forordning (EF) nr. 1580/2007
Forordning (EF) nr. 1580/2007 ændres således:
1)
I kapitel I i afsnit II indsættes følgende artikel 2a før artikel 3:
»Artikel 2a
Handelsnormer; indehavere
1. Kravene i artikel 113a, stk. 1, i forordning (EF) nr. 1234/2007 benævnes den generelle handelsnorm. Detaljerede oplysninger om den generelle handelsnorm findes i del A i bilag I til denne forordning.
Frugt og grøntsager, der ikke er omfattet af en særlig handelsnorm, skal være i overensstemmelse med den generelle handelsnorm. Hvis indehaveren kan påvise, at de er i overensstemmelse med gældende normer vedtaget af De Forenede Nationers Økonomiske Kommission for Europa (UNECE), betragtes produktet som værende i overensstemmelse med den generelle handelsnorm.
2. De særlige handelsnormer, der er omhandlet i artikel 113, stk. 1, litra b) og c), i forordning (EF) nr. 1234/2007, er anført i del B i bilag I til denne forordning, hvad angår følgende produkter:
a)
æbler
b)
citrusfrugter
c)
kiwifrugter
d)
hovedsalat, kruset endivie og bredbladet endivie
e)
ferskner og nektariner
f)
pærer
g)
jordbær
h)
sød peber
i)
spisedruer
j)
tomater.
3. Med henblik på artikel 113a, stk. 3, i forordning (EF) nr. 1234/2007, er en indehaver en fysisk eller juridisk person, der fysisk er i besiddelse af de berørte produkter.«
2)
Artikel 3 ændres således:
a)
Stk. 1 ændres således:
i)
indledningen og litra a) erstattes af følgende:
»Uanset artikel 113a, stk. 3, i forordning (EF) nr. 1234/2007 er følgende ikke undergivet handelsnormer:
a)
hvis de er tydeligt mærket med ordene »bestemt til forarbejdning« eller »til dyrefoder« eller anden tilsvarende ordlyd, produkter:
i)
som er bestemt til industriel forarbejdning, eller
ii)
som er bestemt til dyrefoder eller andre formål end ernæringsformål«
ii)
følgende litra tilføjes:
»d)
produkter, der har gennemgået opskæring eller beskæring med henblik på at gøre dem »spiseklare« eller »tilberedningsklare«.«
b)
I stk. 2 erstattes indledningen med følgende:
»Uanset artikel 113a, stk. 3, i forordning (EF) nr. 1234/2007 er følgende ikke undergivet handelsnormer inden for et bestemt dyrkningsområde:«.
c)
Stk. 3 erstattes af følgende:
»3. Uanset artikel 113a, stk. 3, i forordning (EF) nr. 1234/2007, kan medlemsstaterne fritage produkter, der tilbydes i detailsalg til forbrugere til deres personlige brug, og som er mærket »produkt bestemt til forarbejdning« eller med anden tilsvarende ordlyd, og andre produkter, der er bestemt til forarbejdning, ud over de produkter, der er omhandlet i stk. 1, litra a), punkt i), fra kravet om overholdelse af de særlige handelsnormer.«
d)
Følgende stykker 3a og 3b indsættes:
»3a. Uanset artikel 113a, stk. 3, i forordning (EF) nr. 1234/2007, hvad angår de særlige handelsnormer, tillades det, at friske frugter og grøntsager, der ikke tilhører klasse »Ekstra«, i de handelsled, som følger efter forsendelsen, udviser en mindre forringelse af friskheden og fastheden og mindre ændringer som følge af deres udvikling og mere eller mindre udtalte letfordærvelighed.
3b. Uanset artikel 113a, stk. 3, i forordning (EF) nr. 1234/2007 er følgende ikke undergivet den generelle handelsnorm:
a)
andre svampe end dyrkede svampe henhørende under KN-kode 0709 59
b)
kapers henhørende under KN-kode 0709 90 40
c)
bitre mandler henhørende under KN-kode 0802 11 10
d)
afskallede mandler henhørende under KN-kode 0802 12
e)
afskallede hasselnødder henhørende under KN-kode 0802 22
f)
afskallede valnødder henhørende under KN-kode 0802 32
g)
pinjenødder henhørende under KN-kode 0802 90 50 og
h)
safran henhørende under KN-kode 0910 20.«
3)
Artikel 4 ændres således:
a)
Stk. 1 affattes således:
1. »De angivelser, som kræves i henhold til dette kapitel, skal med letlæselig og synlig skrift være anbragt på en af emballagens sider, enten som et direkte påtryk på pakken, der ikke kan slettes, eller som en etiket, der indgår i selve pakningen eller er fastgjort til denne.«
b)
Følgende stykker tilføjes:
3. »I tilfælde af aftaler om fjernsalg som defineret i artikel 2, stk. 1, i Europa-Parlamentets og Rådets direktiv 97/7/EF (39) kræves der for overensstemmelse med handelsnormerne, at angivelserne er tilgængelige, inden købet afsluttes.
4. Fakturaer og ledsagedokumenter, eksklusive kvitteringer til forbrugeren, skal angive navn og oprindelsesland for produkterne og eventuelt klasse, sort eller handelstype, hvis det kræves i en særlig handelsnorm, eller at produktet er bestemt til forarbejdning.
4)
Artikel 5 og 6 affattes således:
»Artikel 5
Særlige angivelser i detailhandelen
Tilbydes produkterne i detailhandelen, skal de angivelser, der kræves i henhold til dette kapitel, være anbragt tydeligt og letlæseligt. Produkter kan tilbydes til salg, såfremt detailhandleren på et fremtrædende sted sammen med produkterne og med letlæselig skrift viser angivelserne vedrørende oprindelsesland samt eventuelt klasse og sort eller handelstype på en måde, som ikke er vildledende for forbrugeren.
For færdigpakkede produkter i henhold til Europa-Parlamentets og Rådets direktiv 2000/13/EF (40) skal nettovægten anføres i tillæg til de angivelser, der er foreskrevet i handelsnormerne. For produkter, som sælges efter antal, er der dog ikke pligt til at anføre nettovægten, når antallet af stykker klart kan ses og let kan tælles gennem indpakningen, eller når antallet er anført på etiketten.
Artikel 6
Blandinger
1. Markedsføring af pakninger af en nettovægt på 5 kg eller mindre indeholdende blandinger af forskellige typer af frugt eller grøntsager tillades, såfremt:
a)
produkterne er af ensartet kvalitet, og hvert af de pågældende produkter overholder den relevante særlige handelsnorm eller den generelle handelsnorm, hvis der ikke findes en særlig handelsnorm for et bestemt produkt
b)
pakken er forsynet med korrekt etiket i henhold til dette kapitel
c)
blandingen ikke vildleder forbrugeren.
2. Kravene i stk. 1, litra a), gælder ikke for produkter, der er medtaget i en blanding, som ikke er produkter fra frugt- og grøntsagssektoren som defineret i artikel 1 i forordning (EF) nr. 1234/2007.
3. Hvis frugterne og grøntsagerne i en blanding stammer fra mere end én medlemsstat eller mere end ét tredjeland, kan oprindelseslandenes fulde navne erstattes med en af følgende tekster i henhold til de relevante omstændigheder:
a)
»blanding af frugt og grøntsager fra EU«
b)
»blanding af frugt og grøntsager fra tredjelande«
c)
»blanding af frugt og grøntsager fra EU og tredjelande«.
5)
Artikel 7 affattes således:
»Artikel 7
Anvendelsesområde
Dette kapitel indeholder bestemmelser for overensstemmelseskontrol, dvs. den kontrol af frugt og grøntsager, der gennemføres i alle handelsled i henhold til dette kapitel med henblik på at fastslå, om produkterne er i overensstemmelse med handelsnormerne samt andre bestemmelser i dette afsnit og i artikel 113 og 113a i forordning (EF) nr. 1234/2007.«
6)
Artikel 8, stk. 1, ændres således:
a)
litra b) affattes således:
»b)
et eller flere kontrolorganer, i det følgende benævnt »kontrolorganer«, som har ansvaret for anvendelsen af artikel 113a, stk. 4, i forordning (EF) nr. 1234/2007.«
b)
Følgende afsnit indsættes:
»De koordinerende myndigheder og kontrolorganerne, jf. første afsnit, kan være offentlige eller private. Medlemsstaterne er dog ansvarlige for dem i begge tilfælde.«
7)
Artikel 9 ændres således:
a)
Andet afsnit i stk. 1 erstattes af følgende afsnit:
»Medlemsstaterne kan til dette formål bruge en eller flere andre databaser, der allerede er oprettet til andre formål.
»Erhvervsdrivende« er en fysisk eller juridisk person:
a)
der ligger inde med friske frugter og grøntsager, som er underlagt handelsnormer, for at:
i)
udstille eller udbyde disse produkter til salg
ii)
sælge disse produkter eller
iii)
markedsføre dem på anden måde, eller
b)
som faktisk udfører enhver af aktiviteterne, jf. litra a), nr. i), ii) og iii), med hensyn til frugt og grøntsager, der er underlagt handelsnormer.
Aktiviteterne, jf. tredje afsnit, litra a), nr. i), ii) og iii), omfatter:
a)
fjernsalg via internettet eller på anden måde
b)
aktiviteter, der gennemføres af den fysiske eller juridiske person for egen regning eller for tredjemands regning
c)
aktiviteter, der gennemføres i EU og/eller ved eksport til tredjelande og/eller import fra tredjelande.«
b)
Stk. 2, litra b), affattes således:
»b)
fysiske eller juridiske personer, hvis aktivitet i frugt- og grøntsagssektoren er begrænset til transport af varer eller til detailsalg.«
c)
Stk. 3 og 4 affattes således:
»3. Består databasen af flere særskilte elementer, sørger koordineringsmyndigheden for, at databasen og dens forskellige elementer samt ajourføringerne heraf er ensartede. Ajourføringerne foretages navnlig på grundlag af de oplysninger, der indhentes under overensstemmelseskontrollen.
4. Databasen indeholder for hver erhvervsdrivende, registreringsnummer, navn, adresse, de nødvendige oplysninger til klassificering i en af risikokategorierne, som er nævnt i artikel 10, stk. 2, herunder den erhvervsdrivendes placering i handelskredsløbet, en angivelse af den erhvervsdrivendes virksomheds størrelse samt oplysninger om forhold, der er konstateret under tidligere kontroller hos denne erhvervsdrivende, samt al anden information, som anses for at være nødvendig for kontrollen, f.eks. oplysninger om eksistensen af et kvalitetssikringssystem eller egenkontrolsystem vedrørende overensstemmelsen med handelsnormerne. Ajourføringerne foretages navnlig på grundlag af de oplysninger, der indhentes under overensstemmelseskontrollen.«
8)
Afdeling 2, kapitel 2, afsnit II, affattes således:
»Afdeling 2
Overensstemmelseskontrol, der foretages af medlemsstaterne
Artikel 10
Overensstemmelseskontrol
1. Medlemsstaterne sikrer, at overensstemmelseskontrol foretages selektivt baseret på en risikoanalyse og med den nødvendige hyppighed med henblik på at sikre tilstrækkelig overensstemmelse med handelsnormerne og andre bestemmelser i dette afsnit og i artikel 113 og 113a i forordning (EF) nr. 1234/2007.
Kriterierne for vurderingen af risikoen omfatter eksistensen af en overensstemmelsesattest, jf. artikel 12a, udstedt af en kompetent myndighed i et tredjeland, hvis overensstemmelseskontrol er godkendt i henhold til artikel 13. Eksistensen af en sådan attest betragtes som en faktor, der mindsker risikoen for manglende overensstemmelse.
Kriterierne for vurderingen af risikoen kan også omfatte:
a)
produktets art, produktionsperioden, produktets pris, vejret, emballering og håndtering, opbevaringsbetingelser, oprindelsesland, transportmiddel eller partiets omfang
b)
de erhvervsdrivendes størrelse, deres placering i handelskredsløbet, omfanget eller værdien af produkter, de markedsfører, deres produktudvalg, leveringsområde eller den type virksomhed, de driver, f.eks. opbevaring, sortering, emballering eller salg
c)
oplysninger om forhold, der er konstateret under tidligere kontroller, herunder antal og type af konstaterede mangler, den normale kvalitet af de markedsførte produkter, niveauet af anvendt teknisk udstyr
d)
pålideligheden af de erhvervsdrivendes kvalitetssikringssystemer eller egenkontrolsystemer vedrørende overensstemmelsen med handelsnormer
e)
det sted, hvor kontrollen udføres, navnlig hvis dette er indførselsstedet til EU eller det sted, hvor produkterne pakkes eller indlades
f)
øvrige oplysninger, der kan tyde på manglende overensstemmelse.
2. Risikoanalysen baseres på oplysningerne i databasen for erhvervsdrivende, jf. artikel 9, og klassificerer de erhvervsdrivende i risikokategorier.
Medlemsstaterne fastlægger på forhånd:
a)
kriterierne for vurdering af risikoen ved partier, der ikke er i overensstemmelse med bestemmelserne
b)
minimumsandelene af erhvervsdrivende eller partier og/eller mængder, der underkastes overensstemmelseskontrol, på grundlag af en risikoanalyse for hver risikokategori.
Medlemsstaterne kan vælge at foretage selektiv kontrol af produkter, der ikke er omfattet af specifikke handelsnormer, baseret på en risikoanalyse.
3. Hvis kontrollen afslører væsentlige uregelmæssigheder, øger medlemsstaterne kontrolfrekvensen i forhold til erhvervsdrivene, produkter, oprindelseslande eller andre parametre.
4. De erhvervsdrivende har pligt til at give kontrolorganerne de oplysninger, disse organer finder nødvendige for at tilrettelægge og udføre overensstemmelseskontrol.
Artikel 11
Godkendte erhvervsdrivende
1. Medlemsstaterne kan tillade, at erhvervsdrivende, som er klassificeret i den laveste risikokategori, og som giver særlige garantier for overensstemmelse med handelsnormer, bruger et klæbemærke som vist i bilag II til mærkning af hver pakke ved afsendelsen og/eller at underskrive overensstemmelsesattesten, jf. artikel 12a.
2. Tilladelsen gives for en periode på mindst et år.
3. Erhvervsdrivende, der benytter denne mulighed, skal:
a)
råde over kontrolpersoner, der har gennemgået en uddannelse, som medlemsstaten har godkendt
b)
råde over passende anlæg til klargøring og emballering af produkterne
c)
forpligte sig til at foretage en overensstemmelseskontrol af de varer, de forsender, og råde over et register med en oversigt over alle de kontroloperationer, de har foretaget.
4. Hvis en autoriseret erhvervsdrivende ikke længere overholder kravene i tilladelsen, trækker medlemsstaterne tilladelsen tilbage.
5. Uanset stk. 1 kan autoriserede erhvervsdrivende benytte mærkater, der var i overensstemmelse med denne forordning den 30. juni 2009, indtil beholdningerne heraf er brugt op.
Tilladelser, der er givet til erhvervsdrivende, inden den 1. juli 2009 gælder for den periode, de blev givet for.
Artikel 12
Toldmyndighedernes accept af angivelser
1. Toldmyndighederne kan kun antage udførselsangivelser og/eller overgang til fri omsætning for produkter, der er underlagt særlige handelsnormer, hvis:
a)
varerne ledsages af en overensstemmelsesattest, eller
b)
det ansvarlige kontrolorgan har underrettet toldmyndigheden om, at der er udstedt en overensstemmelsesattest for de pågældende partier, eller
c)
det ansvarlige kontrolorgan har underrettet toldmyndigheden om, at der ikke er udstedt en overensstemmelsesattest for de pågældende partier, fordi det ikke var nødvendigt at kontrollere dem på baggrund af risikoanalysen som omhandlet i artikel 10, stk. 1.
Dette berører ikke overensstemmelseskontrol, som medlemsstaterne foretager i henhold til artikel 10
2. Stk. 1 gælder også for produkter, der er underlagt den generelle handelsnorm som anført i bilag I, produkter, som er omhandlet i artikel 3, stk. 1, litra a), hvis den pågældende medlemsstat finder det nødvendigt på baggrund af risikoanalysen som omhandlet i artikel 10, stk. 1.
Artikel 12a
Overensstemmelsesattester
1. Attester kan udstedes af en ansvarlig myndighed for at bekræfte, at de pågældende produkter er i overensstemmelse med den relevante handelsnorm. Den attest, der anvendes af de ansvarlige myndigheder i EU, er anført i bilag III.
De tredjelande, der er omhandlet i artikel 13, stk. 4, kan i stedet bruges deres egen attest, hvis Kommissionen vurderer, at den indeholder mindst tilsvarende oplysninger som EU's attest. Kommissionen skal på den mest hensigtsmæssige måde stille eksempler på sådanne tredjelandsattester til rådighed.
2. Disse attester kan udstedes i papirformat med oprindelig underskrift eller i et verificeret elektronisk format med elektronisk signatur.
3. Hver attest påføres den ansvarlige myndigheds stempel og underskrives af den eller de personer, der er bemyndiget hertil.
4. Attesten udstedes på mindst ét af Fællesskabets officielle sprog.
5. På hver attest skal der af hensyn til identifikationen være påført et løbenummer, og udstedelsesmyndigheden beholder en kopi af hver attest, den udsteder.
6. Uanset første afsnit i stk. 1 kan medlemsstaterne benytte overensstemmelsesattester, der var i overensstemmelse med denne forordning den 30. juni 2009, indtil beholdningerne heraf er brugt op.«
9)
Artikel 13 ændres således:
a)
Stk. 1 affattes således:
»1. Efter anmodning fra et tredjeland kan Kommissionen efter proceduren i artikel 195, stk. 2, i forordning (EF) nr. 1234/2007 godkende kontrol af overensstemmelse med særlige handelsnormer, som foretages af det pågældende tredjeland forud for import til Fællesskabet.«
b)
Stk. 4 affattes således:
»4. Listen over lande, hvis overensstemmelseskontrol er godkendt i henhold til denne artikel, og de berørte produkter er anført i bilag IV.
Kommissionen skal på den mest hensigtsmæssige måde stille oplysninger om de pågældende officielle myndigheder og kontrolorganer til rådighed.«
10)
Artikel 14 udgår.
11)
Artikel 15 affattes således:
»Artikel 15
Suspension af godkendelse
Godkendelsen kan suspenderes af Kommissionen, hvis det i et betydeligt antal partier og/eller mængder konstateres, at varerne ikke svarer til oplysningerne i de overensstemmelsesattester, som tredjelandenes kontrolorganer har udstedt.«
12)
Artikel 16, 17 og 18 udgår.
13)
Afdeling 4, kapitel II, i afsnit II udgår.
14)
Artikel 20 ændres således:
a)
Stk. 2 affattes således:
»2. Hvis det efter kontrol konkluderes, at varerne er i overensstemmelse med handelsnormerne, kan det ansvarlige kontrolorgan udstede den i bilag III viste overensstemmelsesattest.«
b)
Stk. 3, tredje afsnit, affattes således:
»Hvis et kontrolorgan imødekommer en erhvervsdrivendes anmodning om at bringe varerne i overensstemmelse med normerne i en anden medlemsstat end den, hvor det ved kontrollen er fastslået, at varerne ikke er i overensstemmelse med normerne, skal den erhvervsdrivende underrette det ansvarlige kontrolorgan i bestemmelsesmedlemsstaten for de varer, som ikke er i overensstemmelse. Den medlemsstat, der har udstedt en erklæring om manglende overensstemmelse, sender en kopi af denne erklæring til de øvrige berørte medlemsstater, herunder bestemmelsesmedlemsstaten for de varer, som ikke er i overensstemmelse.«
c)
Stk. 4 udgår.
15)
Følgende afdeling føjes til kapitel II i afsnit II:
»Afdeling 6
Meddelelser
Artikel 20a
Meddelelser
1. En medlemsstat, på hvis område det for et vareparti fra en anden medlemsstat konstateres, at varerne ikke er i overensstemmelse med handelsnormerne på grund af produktfejl eller -forringelser, underretter omgående Kommissionen og de medlemsstater, der sandsynligvis berøres.
2. En medlemsstat, på hvis område et vareparti fra et tredjeland er blevet afvist fra overgang til fri omsætning på grund af manglende overensstemmelse med handelsnormerne, underretter omgående Kommissionen, de medlemsstater, der sandsynligvis berøres, og det berørte tredjeland som anført i bilag IV.
3. Medlemsstaterne underretter Kommissionen om bestemmelserne i deres kontrol- og risikoanalysesystemer. De underretter Kommissionen om enhver efterfølgende ændring af disse systemer.
4. Medlemsstaterne underretter Kommissionen og medlemsstaterne om de opsummerede resultater af kontrollerne i alle handelsled i et givet år inden den 30. juni i det efterfølgende år.
5. Meddelelser fremsendes som angivet af Kommissionen.«
16)
Bilag I affattes som angivet i bilag I til denne forordning.
17)
Bilag II affattes som angivet i bilag II til denne forordning.
18)
Bilag III affattes som angivet i bilag III til denne forordning.
19)
Overskriften på del A samt del B og C i bilag IV slettes.
20)
Bilag V udgår.
21)
Bilag VI affattes som angivet i bilag IV til denne forordning.
Artikel 2
Ophævede retsakter
Forordning (EØF) nr. 1292/81, (EØF) nr. 2213/83, (EØF) nr. 1591/87, (EØF) nr. 1677/88, (EF) nr. 831/97, (EF) nr. 2288/97, (EF) nr. 963/98, (EF) nr. 730/1999, (EF) nr. 1168/1999, (EF) nr. 1455/1999, (EF) nr. 2377/1999, (EF) nr. 2561/1999, (EF) nr. 2789/1999, (EF) nr. 790/2000, (EF) nr. 851/2000, (EF) nr. 175/2001, (EF) nr. 912/2001, (EF) nr. 1508/2001, (EF) nr. 1543/2001, (EF) nr. 1615/2001, (EF) nr. 1799/2001, (EF) nr. 2396/2001, (EF) nr. 843/2002, (EF) nr. 1284/2002, (EF) nr. 1466/2003, (EF) nr. 1757/2003, (EF) nr. 85/2004, (EF) nr. 86/2004, (EF) nr. 214/2004, (EF) nr. 1673/2004, (EF) nr. 1861/2004, (EF) nr. 1862/2004, (EF) nr. 1863/2004 og (EF) nr. 634/2006 ophæves.
Artikel 3
Ikrafttræden
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. juli 2009.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 5 december 2008

Labels: 0
3
17
6